SPRÁVA KOMISIE EURÓPSKEMU PARLAMENTU A RADE o výdavkoch EPZF Systém včasného varovania č. 9-10/2014 /* COM/2014/0671 final */





OBSAH 1........... Úvod............................................................................................................................. 3 2........... Príjmy pripísané EPZF.................................................................................................. 3 3........... Pripomienky k predbežnému plneniu rozpočtu EPZF na rok 2014.............................. 4 4........... Plnenie rozpočtu na strane príjmov pripísaných EPZF................................................. 6 5........... Záver............................................................................................................................. 7 Príloha 1: || Predbežné čerpanie rozpočtových prostriedkov EPZF k 31. augustu 2014 1. Úvod Pokiaľ ide o Európsky poľnohospodársky záručný fond (EPZF), v prílohe 1 sa uvádza skutočná úroveň plnenia rozpočtu v období od 16. októbra 2013 do 31. augusta 2014 v porovnaní s predpokladaným profilom výdavkov podľa ukazovateľa, ktorý je určený na základe ustanovení článku 28 nariadenia (EÚ) č. 1306/2013 o financovaní, riadení a monitorovaní spoločnej poľnohospodárskej politiky[1]. 2. Príjmy pripísané EPZF Na základe ustanovení článku 43 nariadenia (EÚ) č. 1306/2013 sa príjmy pochádzajúce z finančných opráv podľa účtovníctva a rozhodnutí o overení súladu, z nezrovnalostí a z odvodov za mlieko, označujú ako príjmy pripísané na financovanie výdavkov EPZF. Podľa týchto ustanovení možno pripísané príjmy využívať na financovanie výdavkov EPZF. Ak sa časť týchto príjmov nevyužije v príslušnom rozpočtovom roku, automaticky sa prenesie do nasledujúceho rozpočtového roku[2]. V rozpočte EPZF na rok 2014 sa zohľadnili jednak najnovšie odhady Komisie v súvislosti s potrebami financovania očakávaných výdavkov na trhové opatrenia a priamu pomoc a jednak odhady pripísaných príjmov, ktoré sa mali podľa očakávania získať počas príslušného rozpočtového roku, ako aj prenesený zostatok pripísaných príjmov, ktoré zostali k dispozícii z predchádzajúceho rozpočtového roku. Komisia vo svojom návrhu výšky rozpočtových prostriedkov EPZF na rok 2014 zohľadnila celkové očakávané pripísané príjmy a v návrhu rozpočtu na rok 2014 požiadala o rozpočtové prostriedky vo výške vypočítanej odrátaním odhadovaných pripísaných príjmov od odhadovaných potrieb. Rozpočtový orgán prijal rozpočet EPZF, pričom zohľadnil očakávané pripísané príjmy. V čase zostavovania rozpočtu na rok 2014 Komisia odhadovala dostupné pripísané príjmy na 1 464 miliónov EUR. Konkrétne: – pripísané príjmy, ktorých vytvorenie sa očakávalo počas rozpočtového roku 2014, sa odhadovali na 849 miliónov EUR, z opráv na základe overenia súladu sa očakávala suma 638 miliónov EUR a z nezrovnalostí suma 165 miliónov EUR. Príjmy z odvodov za mlieko sa odhadovali na 46 miliónov EUR. – Výška pripísaných príjmov, ktorá sa má podľa očakávania preniesť z rozpočtového roku 2013 do rozpočtového roku 2014, sa odhadovala na 615 miliónov EUR. Komisia v rozpočte na rok 2014 pripísala tieto pôvodne odhadované príjmy vo výške 1 464 miliónov EUR dvom režimom. Konkrétne: – 464 miliónov EUR pripísala operačným fondom pre organizácie výrobcov v odvetví ovocia a zeleniny a – 1 000 miliónov EUR režimu jednotnej platby. V súlade s návrhom Komisie nakoniec rozpočtový orgán schválil rozpočtové prostriedky na tieto dva režimy, a to v prípade prvého režimu vo výške 285 miliónov EUR a v prípade druhého vo výške 30 083 miliónov EUR. Súčet uvedených schválených rozpočtových prostriedkov a pripísaných príjmov zodpovedá celkovému odhadu dostupných rozpočtových prostriedkov vo výške 749 miliónov EUR na operačné fondy pre organizácie výrobcov v sektore ovocia a zeleniny a 31 083 miliónov EUR na režim jednotnej platby. V prílohe 1, ktorá obsahuje predbežné plnenie rozpočtu v roku 2014 za obdobie do 31. augusta 2014, sú schválené rozpočtové prostriedky na tieto dva režimy uvedené na úrovni článku ako rozpočtové prostriedky určené pre odvetvie ovocia a zeleniny vo výške 676,7 milióna EUR a na oddelenú priamu pomoc vo výške 38 252 miliónov EUR bez ohľadu na už spomenuté pripísané príjmy. Po zahrnutí príjmov pripísaných týmto odvetviam celkové plánované rozpočtové prostriedky na rok 2014 dosiahli 1 140,7 milióna EUR pre odvetvie ovocia a zeleniny a 39 252 miliónov EUR na oddelenú priamu pomoc. 3. Pripomienky k predbežnému plneniu rozpočtu EPZF na rok 2014 Predbežná úroveň plnenia rozpočtu za obdobie od 16. októbra 2013 do 31. augusta 2014 sa uvádza v prílohe 1. Porovnáva sa s profilom výdavkov na základe ukazovateľa, ktorý bol určený na základe ustanovení článku 28 nariadenia Rady (EÚ) č. 1306/2013. V tejto časti sa uvádzajú stručné pripomienky k niektorým rozpočtovým článkom, ktoré vykazujú najvýznamnejšie rozdiely medzi skutočnou a očakávanou úrovňou plnenia rozpočtu na rok 2014. 3.1. Trhové opatrenia Čerpanie rozpočtových prostriedkov na intervencie na poľnohospodárskych trhoch bolo o 67 milióna EUR vyššie oproti schváleným rozpočtovým prostriedkom stanoveným na základe úrovne ukazovateľa k 31. augustu 2014. Tento rozdiel je čistý výsledok modelov čerpania najmä v odvetví ovocia a zeleniny, vo vinárskom odvetví a v odvetví mlieka. 3.1.1. Ovocie a zelenina (+202,2 milióna EUR v porovnaní so schválenými rozpočtovými prostriedkami) Pokiaľ ide o schválené rozpočtové prostriedky, túto úroveň čerpania spôsobili predovšetkým výdavky na operačné fondy pre režim organizácií výrobcov, ktorý je financovaný tak zo schválených rozpočtových prostriedkov, ako aj z príjmov pripísaných tomuto režimu v rozpočte na rok 2014 (Poznámka: podrobnosti sa uvádzajú v bode 2). Táto úroveň plnenia je výsledkom uplatňovania ukazovateľa v období do 31. augusta 2014 na schválené rozpočtové prostriedky, ktoré nezahŕňajú príjmy pripísané tomuto odvetviu. Poznámka pod čiarou * v tabuľke predbežného čerpania, ktorá sa nachádza v prílohe 1, znázorňuje, aká by bola situácia, pokiaľ by sa bol ukazovateľ k 30. aprílu 2014 uplatnil na celkové rozpočtové prostriedky, ktoré majú byť podľa očakávania k dispozícii na financovanie tohto odvetvia. Ako sa uvádza v bode 2, celkové predpokladané finančné prostriedky, ktoré majú byť k dispozícii pre toto odvetvie, pozostávajú zo schválených rozpočtových prostriedkov vo výške 676,7 milióna EUR a z príjmov pripísaných tomuto odvetviu, ktoré sa odhadujú na 464 miliónov EUR. Pokiaľ by sa teda bol ukazovateľ uplatnil na celkové financovanie vo výške 1 140,7 milióna EUR, ktoré majú byť podľa predpokladu pre toto odvetvie k dispozícii, došlo by k nedočerpaniu prostriedkov vo výške –127,6 milióna EUR, ktoré by bolo čistým výsledkom zrýchlenia tempa platieb na operačné fondy v režime organizácií výrobcov a spomalenia tempa platieb na režim podpory konzumácie ovocia na školách a na pomoc skupinám výrobcov na predbežné uznanie v porovnaní s úrovňou ukazovateľa z 31. augusta 2014. V tejto chvíli sa Komisia domnieva, že na konci rozpočtového roka možno očakávať určité nedočerpanie rozpočtových prostriedkov na program podpory konzumácie ovocia v školách a na pomoc skupinám výrobcov na predbežné uznanie, a naďalej monitoruje čerpanie rozpočtových prostriedkov pre režimy organizácií výrobcov. 3.1.2. Výrobky odvetvia vinohradníctva a vinárstva (–109,6 milióna EUR) Toto nedočerpanie je spôsobené pomalším tempom platieb uskutočňovaných členskými štátmi v porovnaní s profilom výdavkov ukazovateľa stanoveného pre vnútroštátne vinárske programy. V tejto chvíli sa táto situácia považuje iba za dočasnú, keďže z odhadu výdavkov členských štátov na tento článok vyplýva, že v nadchádzajúcich mesiacoch sa tempo platieb zrýchli. 3.1.3. Mlieko a mliečne výrobky (–6,8 miliónov EUR) Toto nedočerpanie je spôsobené pomalším tempom platieb uskutočňovaných členskými štátmi v porovnaní s profilom výdavkov ukazovateľa stanoveného pre program podpory konzumácie mlieka v školách. V tejto chvíli sa táto situácia považuje iba za dočasnú, keďže z odhadu výdavkov členských štátov na tento článok vyplýva, že do konca rozpočtového roku sa prostriedky na tento program v plnej miere vyčerpajú. 3.2. Priama pomoc Čerpanie rozpočtových prostriedkov na priamu pomoc v porovnaní s úrovňou ukazovateľa k 31. augustu 2014 bolo vyššie o 659,4 milióna EUR. 3.2.1. Oddelená priama pomoc (+719,1 milióna EUR v porovnaní so schválenými rozpočtovými prostriedkami) Pokiaľ ide o schválené rozpočtové prostriedky, túto úroveň plnenia spôsobili predovšetkým výdavky na režim jednotnej platby, ktorý je financovaný tak zo schválených rozpočtových prostriedkov, ako aj z príjmov pripísaných tomuto režimu v rozpočte na rok 2014 (Poznámka: podrobnosti sa uvádzajú v bode 2). Táto úroveň plnenia je výsledkom uplatňovania ukazovateľa v období do 31. augusta 2014 na schválené rozpočtové prostriedky, ktoré nezahŕňajú príjmy pripísané tomuto odvetviu. Poznámka pod čiarou * v tabuľke predbežného čerpania, ktorá sa nachádza v prílohe 1, znázorňuje, aká by bola situácia, pokiaľ by sa bol ukazovateľ k 31. augustu 2014 uplatnil na všetky rozpočtové prostriedky, ktoré majú byť podľa očakávania k dispozícii na financovanie oddelenej priamej pomoci. Ako sa uvádza v bode 2, celkové predpokladané finančné prostriedky, ktoré majú byť k dispozícii na financovanie oddelenej priamej pomoci, pozostávajú zo schválených rozpočtových prostriedkov vo výške 38 252 miliónov EUR a z príjmov pripísaných na neviazanú priamu pomoc, ktoré sa odhadujú na 1 000 miliónov EUR. Pokiaľ by sa teda ukazovateľ uplatnil na celkové financovanie vo výške 39 252 miliónov EUR, ktoré majú byť podľa predpokladu k dispozícii na financovanie oddelenej priamej pomoci, potom by sa zistené prečerpanie zmenilo na nedočerpanie vo výške – 279,9 milióna EUR. V súčasnosti však členské štáty už zaplatili 99,2 % odhadovanej oddelenej priamej pomoci na rok 2014. Komisia v tejto chvíli očakáva, že dostupné schválené rozpočtové prostriedky a príjmy pripísané tomuto riadku by mali byť dostatočné na pokrytie potrieb financovania v rámci tohto článku a že na konci rozpočtového roka možno očakávať určité nedočerpanie. 3.2.2. Ostatná priama pomoc (–59,3 milióna EUR) Toto nedočerpanie schválených rozpočtových prostriedkov na iné druhy priamej pomoci v porovnaní s profilom výdavkov ukazovateľa stanoveného k 31. augustu 2014 je výsledkom pomalšieho tempa platieb v prípade niektorých režimov v tomto odvetví, najmä v prípade osobitnej viazanej podpory podľa článku 68. V tejto chvíli sa Komisia domnieva, že na konci rozpočtového roka možno očakávať určité nedočerpanie rozpočtových prostriedkov, a naďalej monitoruje čerpanie rozpočtových prostriedkov pre tento rozpočtový článok. . 3.3. Audit poľnohospodárskych výdavkov (+5,5 milióna EUR) Okrem priamych platieb na monitorovacie a preventívne opatrenia vo výške 6,8 milióna EUR boli v rozpočte na rok 2014 zahrnuté odhady vo výške 53,4 milióna EUR na platby týkajúce sa urovnávania sporov. Na základe najnovších informácií budú členské štáty za urovnávanie sporov vyplácať kompenzačný úrok, ktorý bude vyšší, než sa predpokladalo v rozpočte na rok 2014. Komisia okrem toho takisto očakáva, že uhradí členským štátom sumu vo výške približne 20 miliónov EUR z dôvodu pozitívnych rozhodnutí o schválení účtov v ich prospech. V tejto chvíli Komisia očakáva prečerpanie rozpočtových prostriedkov na rok 2014 vyčlenených pre kapitolu auditu poľnohospodárskych výdavkov. . 4. Plnenie rozpočtu na strane príjmov pripísaných EPZF Z tabuľky v prílohe 1 vyplýva, že k 31. augustu 2014 boli získané pripísané príjmy vo výške 1 669,1 milióna EUR. Konkrétne: – príjmy z opráv podľa účtovníctva a rozhodnutí o overení súladu predstavovali 769,6 milióna EUR, pričom sa do konca rozpočtového roka očakávajú ďalšie sumy, – príjmy z nezrovnalostí predstavovali 141,3 milióna EUR, pričom sa do konca rozpočtového roka takisto očakávajú ďalšie sumy a – do tejto chvíle bola získaná väčšina príjmov z odvodov za mlieko, t. j. približne 48 miliónov EUR. V konečnom dôsledku výška pripísaných príjmov, ktorá sa nakoniec preniesla z roku 2013 do roku 2014, predstavovala 710,2 milióna EUR. Táto suma je podstatne vyššia ako pôvodne odhadovaná suma vo výške 615 miliónov EUR a bola plne využitá na uhradenie platieb tak, ako sa predpokladalo v rozpočte na rok 2014. Preto výška pripísaných príjmov dostupných na financovanie výdavkov EPZF k 31. augustu 2014 predstavuje 1 669,1 milióna EUR, pričom sa očakáva, že ku koncu rozpočtového roku sa ešte zvýši o novo získané pripísané príjmy. 5. Záver Z predbežného čerpania rozpočtových prostriedkov EPZF na rok 2014 za obdobie do 31. augusta 2014 vyplýva, že mesačné úhrady prostriedkov členským štátom prekročili profil výdavkov na plnenie rozpočtu založený na ukazovateli približne o 728,2 milióna EUR. Pripísané príjmy vo výške 1 669,1 milióna EUR sú už k dispozícii a očakáva sa, že v roku 2014 sa ešte získajú ďalšie sumy. Komisia sa v tomto momente domnieva, že suma pripísaných príjmov, ktorá bude k dispozícii koncom roka, postačí na financovanie operačných fondov organizácií výrobcov a režimu jednotnej platby a na pokrytie súm, ktoré sa podľa predpokladu majú vyplatiť v rámci kapitoly auditu poľnohospodárskych výdavkov. Okrem toho sa v závislosti od konečného čerpania rozpočtových prostriedkov z rozpočtu na rok 2014 predpokladá, že Komisia presunie nepoužité rozpočtové prostriedky do rozpočtového roku 2015 na úhradu poľnohospodárom, na ktorých sa následne bude vzťahovať finančná disciplína. Tento presun nesmie presiahnuť 2 % pôvodných rozpočtových prostriedkov EPZF na rok 2014 vyčlenených na akcie v rámci zdieľaného hospodárenia a výšku finančnej disciplíny, ktorá bola zohľadnená v rámci rozpočtového roka 2014[3]. V súčasnom štádiu Komisia odhaduje, že suma neviazaných rozpočtových prostriedkov vo výške 874,7 miliónov EUR, ktorá zodpovedá maximálnej úrovni 2 %[4], bude na tento presun k dispozícii do konca rozpočtového roka 2014. Zostávajúci odhadovaný prebytok EPZF sa začlení do opravného listu č. 1 k návrhu rozpočtu na rok 2015. [1] Ú. v. EÚ L 347, 20.12.2013, s. 549. [2] V článku 14 nariadenia Európskeho parlamentu a Rady (EÚ, Euratom) č. 966/2012 o rozpočtových pravidlách, ktoré sa vzťahujú na všeobecný rozpočet Únie, sa stanovuje, že vnútorné pripísané príjmy sa prenášajú len do nasledujúceho rozpočtového roka. Preto sa v záujme riadneho rozpočtového hospodárenia tieto pripísané príjmy spravidla využívajú skôr ako ostatné schválené rozpočtové prostriedky z príslušného rozpočtového článku. [3] Článok 169 nariadenia Európskeho parlamentu a Rady (EÚ, Euratom) č. 966/2012 o rozpočtových pravidlách, ktoré sa vzťahujú na všeobecný rozpočet Únie. [4] Suma finančnej disciplíny vo výške 902,9 miliónov EUR, ktorá sa berie do úvahy v rozpočte na rok 2014 , bola vyššia než limit zodpovedajúci 2 % pôvodných rozpočtových prostriedkov EPZF na rok 2014 vyčlenených na akcie v rámci zdieľaného hospodárenia, a teda predstavuje referenčnú sumu na účely presunu.